Béres Attila

*Óperenciás*

Pihentetőül hozzád fordulok

hajnalban

mikor megszólalnak

a madarak és kutyák

és gondolatban megcsókolom

a vállad

Nem lesz ez mindig így

szemem fehérje véres

mint kint a pusztán

a szabad

és szerelemre éhes

csikóé

A reggelt várom

egyedül alszol

túl a ringató hűs Óperenciákon

Holdad járomtalan

jámbor ökör szarva

farka csapkodása

éjszakám kavarja

szőröslábú dongók

két szemére ülnek

és megvakítják

mire az utak

 benépesülnek

*Félelem*

 Félek

eljönnek értem a vének

megmosdatnak és imák

mormolásával a túlvilág

sötét erőit rámszabadítják

azután pedig

ősi és vad táncok közepette

mellém helyezik

fegyvereimet kovám és késem

s ha gazdára lelt már

házam és feleségem

a tor után adott jelre

megrohannak majd a férgek

félek

mindvégig csak az nem

tűnik fel senkinek

hogy élek

 *Megjelent: Új Írás, 1970. február*